
SØKNAD FRA UNIVERSITETET I TROMSØ OM TILDELING AV ECTS- LABEL 

Bakgrunn

For å belønne og oppmuntre utdanningsinstitusjoner som er kommet langt i arbeidet med internasjonalisering, har EU-kommisjonen fra og med inneværende år opprettet en utmerkelse som har fått tittelen ECTS-Label. ECTS er en forkortelse for European Credit Transfer System, som i utgangspunktet er et akademisk poengsystem utviklet av EU for å fremme samarbeid og konvergens mellom utdanningsinstitusjoner og utdanningssystemer i Europa. Norge sluttet seg til hovedprinsippene i ECTS gjennom undertegnelsen av Bologna- deklarasjonen i 1999, og norske universitet og høgskoler har implementert deler av systemet i og med kvalitetsreformen. Den nye gradsstrukturen er i samsvar med Bologna-deklarasjonen og det nye studiepoengsystemet er basert på ECTS. For å kunne bli tildelt ECTS-Label må institusjonen fremstå som ”… a transparent and reliable partner in European and international cooperation”, gjennom å tilfredsstille en rekke spesifiserte krav. De tre overordnede kravene er:
1) Institusjonen må kunne dokumentere bruk av bestemte standardkontrakter for inn-og utreisende utvekslingsstudenter (”ECTS Learning-Agreements”).
2)  Institusjonen må kunne dokumentere bruk av bestemte standard karakterutskrifter for inn- og utreisende utvekslingsstudenter (”ECTS Transcript of Records”).
3) Institusjonen må tilby studentene en standardisert informasjonspakke (”ECTS Information Package”) som bl.a. skal omfatte:
· Angivelse av vektingen av hvert emne institusjonen tilbyr i ECTS- credits.
· Nettpublisert studieinformasjon på nasjonalspråket og engelsk
· Nettpublisert emnekatalog der samtlige emner er beskrevet på nasjonalspråket og engelsk (evt. bare på engelsk for engelskspråklige emner)
Europeiske utdanningsinstitusjoner vil ha  mulighet til å søke om tildeling av ECTS-Label hvert år med søknadsfrist 1. november. Utmerkelsen tildeles for en periode på tre akademiske år. 
Universitetsdirektørens kommentarer
I henhold til Universitetet i Tromsøs strategi- og handlingsplan for internasjonalisering, samt de mål og fremdriftsplaner som fremgår av dokumentet ”Universitetet i Tromsø mot 2005” (S 66-03), har universitetet som målsetning å markere seg internasjonalt, bl.a. innenfor områder som studentrekruttering og engelskspråklige studietilbud. Universitetsstyret bør vurdere om universitetet skal søke om ECTS-Label ved den kommende søknadsrunden i 2004. EU-kommisjonen håper at det vil være stor prestisje knyttet til utmerkelsen, og det er rimelig å anta at universiteter/høgskoler som tildeles ECTS-Label vil bruke dette aktivt i profileringen av institusjonen. Inneværende år var det 

kun Høgskolen i Agder som søkte om å bli akkreditert. Neste år er det grunn til å tro at alle de tre andre norske universitetene vil søke.
I forhold til de tre overordnede kravene nevnt innledningsvis er status ved UiTø pr i dag følgende: Studieavdelinga har fra og med høsten 2003 tatt i bruk standardkontrakter og standard karakterutskrifter som gjør at institusjonen vil oppfylle krav 1) og 2). Likeledes har UiTø nettbasert studentinformasjon på engelsk, men denne tilfredsstiller kun et stykke på vei de mer detaljerte kravene som er spesifisert i statuttene til ECTS-Label (se søknadsskjema i vedlegg 1). Den største utfordringen ligger likevel i kravet om nettpubliserte emnebeskrivelser på norsk og engelsk. Her gjenstår et omfattende arbeid. For det første er det ikke utarbeidet engelske emnebeskrivelser til mer enn anslagsvis 30 % av den samlede emnekatalogen ved UiTø. I 2000 ble det ved fire av fakultetene laget såkalte ECTS-kataloger, der alle daværende emner ble beskrevet på engelsk. Som følge av kvalitetsreformen er brorparten av dette materialet i dag foreldet, og de færreste instituttene/fakultetene har laget engelske emnebeskrivelser for sine nåværende emner.

Etter universitetsdirektørens mening kan det stilles spørsmål ved om utmerkelsen ECTS-Label er av stor nok betydning til at oppdatering av emnekatalog bør prioriteres. Universitetsdirektøren har også vært i tvil om hvorvidt det er riktig å pålegge fakultetene så vidt mye merarbeid i en fase hvor oppfølgingen av kvalitetsreformen og implementeringen av det nye kvalitetssikringssystemet vil legge beslag på store ressurser. Kravet om engelske emnebeskrivelser er imidlertid i samsvar med universitetets egne målsetninger og er en naturlig oppfølging av arbeidet med ECTS-katalogene. Ikke minst med tanke på rekruttering av internasjonale studenter er det en stor fordel å ha tilgjengelig en komplett emnekatalog på engelsk. Et vedtak i universitetsstyret om å søke ECTS-Label vil i den sammenheng kunne fungere som det nødvendige incitament for å få gjennomført de oppgavene som gjenstår. 

Tidligere erfaring tilsier at fakultetene/instituttene vil prioritere denne type arbeid ulikt dersom det skal skje uten koordinering og uten klare tidsfrister. Hvis Universitetet i Tromsø skal være i posisjon til å søke ECTS-Label innen neste søknadsfrist i november 2004, anser universitetsdirektøren det som nødvendig at styret fatter vedtak om at såvel Informasjonsavdelinga, Studieavdelinga, It-avdelinga, og fakultetene må prioritere arbeidet med engelsk studentinformasjon og emnebeskrivelser på nett. Universitetsdirektøren anbefaler at koordineringen av arbeidet legges inn under prosjektet ”Bedre studieinformasjon på nett”,  som ble opprettet høsten 2003 (se vedlegg 2). Prosjektet har bl.a. som oppgave å forbedre alt av studieinformasjon som ligger på nettet og å utbedre de tekniske løsningene. Samtlige fakultet samt representanter for Informasjonsavdelinga, Studieavdelinga og IT-avdelinga er representerte i prosjektets styringsgruppe. 
Forslag til vedtak:
1. Universitetet i Tromsø skal søke om tildeling av ECTS-Label ved neste års søknadsrunde med søknadsfrist 1. november 2004.
2. Koordineringen av arbeidet legges under prosjektet ”Bedre studieinformasjon på nett”

